Kuldne Vaarikas

Kuldne Vaarikas ehk Kuldvaarikas (inglise keeles Golden Raspberry Award, lühendatult Razzie) on Ameerika Ühendriikide filmiauhind, mida antakse välja halvimate filmide, stsenaariumite, režissööride, osatäitmiste jms. eest. Auhinnatseremoonia toimub Los Angeleses üks päev enne Oscarite väljakuulutamist.

Auhinna nimi on vihje inglise kõnekeelele, kus raspberry tähendab mitte üksnes vaarikat, vaid ka kõhutuult. Auhind on golfipalli suurune kuldse värvinguga vaarikas, mis on paigaldatud filmirullile. Tema väärtuseks hinnatakse umbes 5 dollarit.

Ajaloost
Auhinna rajas USA reklaamikirjanik ja publitsist John J. B. Wilson 1980. aastal, kui oli näinud filme "Can't Stop the Music" ja "Xanadu" ning arvas, et need väärivad oma madala kvaliteedi eest vastavat auhinda. Mõte läks ka teistele filmidele, mille treilereid ta oli näinud. Esimese auhinna jagamiseks kutsus ta Oscarite jagamise päeval, 31. märtsil 1981, oma koju Hollywoodis hulga tuttavaid, kellele jagas hääletussedeleid halvima filmi kohta. Tseremoonia toimus papist poodiumil, võltsmikrofoniks oli kepivarre külge kinnitatud vahtkuul. "Can't Stop the Music" kuulutati esimeseks Kuldse Vaarika auhinna võitjaks filmide hulgas. Eksprompttseremoonia oli edukas ja järgmisel nädalal levitasid mõned kohalikud ajalehed tema ürituse kohta pressiteateid.  

Järgnevatel aastatel tseremoonial viibijate arv suurenes järjepidevalt.  Neljandat Kuldse Vaarika auhindade jagamist kajastasid juba ka CNN ja kaks suuremat raadiojaama. Neljandal aastal otsustas Wilson suurema ajakirjandusliku kajastuse saamiseks korraldada Kuldse Vaarika auhindade jagamine päev enne Oscarite galat Los Angelese Third Streeti põhikoolis. Tseremoonia aeg ja nominentide nimetamine toimus ka hiljem täpselt päev enne põhiüritust, välja arvatud 2012. aasta, kui see toimus 1. aprillil (aprillinali!) ja 2020. aastal koroonapandeemia tõttu (võitjad selgusid veebi teel). 

Kuldse Vaarika auhinna organisatsiooni liikmeid on 650 19 riigist ja nad maksavad ka liikmemaksu. Kuldne Vaarikas on pälvinud ka kriitikat (näiteks Indiewire ja The Daily Telegraph) mitmes küsimuses, sealhulgas selle kohta, et Kuldse Vaarika Fondi liikmed ei pea nomineeritud filme vaatama.

Auhinna saajaid
Sylvester Stallone on kõige rohkem Kuldvaarikaid saanud, seda nii näitleja kui režissöörina - tal on kokku 30 nominatsiooni ja 10 auhinnavõitu (filmid Rhinestone 1984, Rambo II ja Rocky IV 1985, Rambo III 1988, Stop! Or My Mom Will Shoot! 1992, The Specialist 1994 jne, ka 1980. aastate halvim meesnäitleja). Temale järgneb Kevin Costner 16 nominatsiooni ja 6 auhinnaga.

Naistest on esikohal Madonna, kellel on 15 Kuldvaarika nominatsiooni ja 9 võitu (Shanghai Surprise 1986, Who`s That Girl? 1987, Body of Evidence 1993, Four Rooms 1995, Die Another Day 2002 jne). Teisel kohal on Bo Derek 11 nominatsiooni ja 6 võiduga (sealhulgas 1980. aastate halvima naisnäitleja auhind).

Läbi aegade ühe halvema filmina on 8 Kuldvaarikat saanud "I Know Who Killed Me" (2007).

Kolm inimest on võitnud samal nädalavahetusel nii Kuldse Vaarika kui ka Oscari: helilooja Alan Menken 1993. aastal, stsenarist Brian Helgeland 1997. aastal ja näitleja Sandra Bullock 2010. aastal, ehkki kõik kolm said need auhinnad erinevate oma osalusega filmide eest. Kolm näitlejat on pälvinud sama rolli eest Oscari ja Kuldvaarika nominatsiooni: James Coco ("Only When I Laugh"), Amy Irving ("Yentl") ja Glenn Close ("Hillbilly Elegy").

Aerosmithi laul "I Don't Want to Miss a Thing" filmist "Armageddon" nomineeriti nii parima originaallaulu Oscarile, kui ka Kuldse Vaarika auhinnale halvima originaallaulu eest. Kuigi 1992. aasta film "The Bodyguard" (1992) oli suur läbikukkumine (teenis seitse Kuldvaarika nominatsiooni), osutus see tohutuks kassahitiks ja selle kaks laulu "I Have Nothing" ja "Run To You" said kumbki parima originaallaulu Oscari nominatsiooni

"Wall Street" (1987) on ainus film, mis võitis nii Oscari kui ka Kuldvaarika. Michael Douglas võitis filmirolli eest parima meespeaosatäitja Oscari, samas kui Daryl Hannahi osatäitmine võitis Kuldse Vaarika halvima naiskõrvalosa kategoorias.

Viited

Välislingid
Kuldsed Vaarikad käes, Stallone ja Madonna sajandi halvimad. Eesti Päevaleht. 27.03.2000.
Selgusid Kuldse Vaarika nominendid. err.ee, film 13.03.2021.

Ameerika filmiauhinnad